CELEX: 32017R2382
Language: hu
Date: 2017-12-14 00:00:00
Title: A Bizottság (EU) 2017/2382 végrehajtási rendelete (2017. december 14.) a 2014/65/EU európai parlamenti és tanácsi irányelvnek megfelelően az információk továbbításához használt egységes formanyomtatványok, mintadokumentumok és eljárások tekintetében végrehajtás-technikai standardok meghatározásáról (EGT-vonatkozású szöveg. )

20.12.2017   
            
            
               HU
            
            
               Az Európai Unió Hivatalos Lapja
            
            
               L 340/6
            
         A BIZOTTSÁG (EU) 2017/2382 VÉGREHAJTÁSI RENDELETE
   (2017. december 14.)
   a 2014/65/EU európai parlamenti és tanácsi irányelvnek megfelelően az információk továbbításához használt egységes formanyomtatványok, mintadokumentumok és eljárások tekintetében végrehajtás-technikai standardok meghatározásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról szóló, 2014. május 15-i 2014/65/EU európai parlamenti és tanácsi irányelvre (1) és különösen annak 34. cikke (9) bekezdésére és 35. cikke (12) bekezdésére,
   mivel:
   
               (1)
            
            
               Indokolt egységes formanyomtatványokat, eljárásokat és mintadokumentumokat meghatározni az akkor rendelkezésre bocsátandó információk benyújtása céljából, amikor a befektetési vállalkozások, piacműködtetők, és amennyiben a 2014/65/EU irányelv előírja, a hitelintézetek a szolgáltatásnyújtás szabadsága vagy a letelepedéshez való jog alapján egy másik tagállamban kívánnak befektetési szolgáltatásokat nyújtani vagy tevékenységeket végezni.
            
         
               (2)
            
            
               E rendelet előírásai a 2014/65/EU irányelv 34. cikkének (1) bekezdése és 35. cikkének (1) bekezdésére tekintettel a 2013/36/EU európai parlamenti és tanácsi irányelv (2) alapján engedélyezett olyan hitelintézetekre is alkalmazandók, amelyek a befektetési szolgáltatások nyújtásának szabadsága alapján függő ügynök alkalmazásával vagy fióktelep létrehozásával nyújtanak befektetési szolgáltatásokat.
            
         
               (3)
            
            
               A befektetési szolgáltatások és tevékenységek tagállamokon átívelő akadálytalan nyújtásának és végzésének elősegítése, és az illetékes hatóságok kapcsolódó feladatainak és felelősségeinek hatékony végrehajtása érdekében fontos, hogy az egységes formanyomtatványokat az útlevéllel kapcsolatos értesítések azon nyelvének és közlési módjainak felhasználásával alakítsák ki, amelyeket a befektetési vállalkozások, piacműködtetők és ahol szükséges, a hitelintézetek, valamint a székhely szerinti és a fogadó tagállam illetékes hatóságai igénybe vehetnek.
            
         
               (4)
            
            
               A i. befektetési vállalkozás, piacműködtető, vagy ahol szükséges, a hitelintézet által a székhely szerinti tagállam illetékes hatóságának benyújtott információk, és ii. a székhely szerinti tagállam illetékes hatósága által a fogadó tagállam illetékes hatóságának benyújtott információk minőségének biztosítása érdekében szükséges, hogy a székhely szerinti illetékes hatóság értékelje a benyújtott értesítés pontosságát és teljességét.
            
         
               (5)
            
            
               Szükség van olyan rendelkezésekre, amelyek előírják a székhely szerinti tagállam illetékes hatósága számára, hogy jelezze, amennyiben egy értesítést hiányosnak vagy pontatlannak talált, hogy egyértelműen lehessen azonosítani és közölni a hiányzó vagy pontatlan elemeket, és elő lehessen segíteni az ilyen problémák kezelésére és a teljes és helyes információk újbóli benyújtására irányuló folyamatot.
            
         
               (6)
            
            
               Szükség van a benyújtott fióktelep-útlevéllel kapcsolatos értesítés vagy függő ügynökre vonatkozó útlevéllel kapcsolatos értesítés átvételének elismerésére, hogy biztosítható legyen a vonatkozó értesítés kézhezvételi dátumának és azon pontos dátumnak az egyértelműsége, amelyen a befektetési vállalkozás létrehozhatja a fióktelepet vagy alkalmazhatja a fogadó tagállamban letelepedett függő ügynököt.
            
         
               (7)
            
            
               A koherencia biztosítása érdekében külön formanyomtatványokat kell használni, amikor a multilaterális kereskedési rendszert vagy szervezett kereskedési rendszert működtető befektetési vállalkozás vagy piacműködtető egy másik tagállamban kíván megfelelő mechanizmusokat biztosítani, hogy lehetővé tegye az említett rendszerekhez való hozzáférést és az azokon keresztüli kereskedést az adott tagállamban letelepedett távoli felhasználók, tagok vagy résztvevők számára, hogy biztosított legyen mind a befektetési vállalkozás vagy piacműködtető által a székhely szerinti tagállam illetékes hatóságának benyújtott információ, mind a székhely szerinti tagállam illetékes hatósága által a fogadó tagállam illetékes hatóságának benyújtott információ megfelelősége.
            
         
               (8)
            
            
               A következetesség és a pénzügyi piacok zavartalan működése érdekében az e rendeletben megállapított rendelkezéseket és a 2014/65/EU irányelvet átültető kapcsolódó nemzeti rendelkezéseket azonos időponttól kell alkalmazni.
            
         
               (9)
            
            
               Ez a rendelet az Európai Értékpapírpiaci Hatóság (ESMA) által a Bizottságnak benyújtott végrehajtás-technikai standardtervezeten alapul.
            
         
               (10)
            
            
               Az ESMA az 1095/2010/EU európai parlamenti és tanácsi rendelet (3) 15. cikkével összhangban nyilvános konzultációkat folytatott e végrehajtás-technikai standardtervezetek kapcsán, elemezte a lehetséges kapcsolódó költségeket és hasznot, és kikérte az említett rendelet 37. cikke szerint létrehozott Értékpapírpiaci Érdekképviseleti Csoport véleményét,
            
         ELFOGADTA EZT A RENDELETET:
   1. cikk
   Hatály
   (1)   Ez a rendelet a multilaterális kereskedési rendszert (MTF) vagy szervezett kereskedési rendszert (OTF) működtető befektetési vállalkozásokra és piacműködtetőkre alkalmazandó.
   (2)   Ez a rendelet a 2013/36/EU európai parlamenti és tanácsi irányelv szerint engedélyezett azon hitelintézetekre is alkalmazandó, amelyek a 2014/65/EU irányelv alapján egy vagy több befektetési szolgáltatást nyújtanak vagy befektetési tevékenységeket végeznek, és amelyek a következő jogok keretében függő ügynököt kívánnak igénybe venni:
   
               a)
            
            
               a befektetési szolgáltatások nyújtásának és tevékenységek végzésének szabadsága a 2014/65/EU irányelv 34. cikkének (5) bekezdése szerint;
            
         
               b)
            
            
               a szabad letelepedéshez való jog a 2014/65/EU irányelv 35. cikkének (7) bekezdése szerint.
            
         2. cikk
   Általános követelmények
   (1)   Az e rendelet alapján benyújtott minden értesítést és tájékoztatást a székhely szerinti tagállam illetékes hatósága és a fogadó tagállam illetékes hatósága által egyaránt elfogadott uniós hivatalos nyelven kell rendelkezésre bocsátani.
   A benyújtás papíron, vagy ha az érintett illetékes hatóság elfogadja, elektronikus úton történik.
   (2)   Az illetékes hatóságok nyilvánosan elérhetővé teszik az elfogadott nyelvre/nyelvekre és a benyújtás módjára vonatkozó információkat, beleértve az útlevéllel kapcsolatos értesítésekhez szükséges kapcsolattartási adatokat.
   3. cikk
   A befektetési szolgáltatásokra és tevékenységekre vonatkozó útlevéllel kapcsolatos értesítés benyújtása
   (1)   A befektetési vállalkozás a székhely szerinti illetékes hatóságnak az I. mellékletben meghatározott formanyomtatványon nyújtja be a befektetési szolgáltatásokra és tevékenységekre vonatkozó útlevéllel kapcsolatos értesítést a 2014/65/EU irányelv 34. cikkének (2) vagy (5) bekezdése szerint.
   (2)   A befektetési vállalkozás minden egyes tagállamra vonatkozóan, amelyben működni szándékozik, a befektetési szolgáltatásokra és tevékenységekre vonatkozó útlevéllel kapcsolatos külön értesítést nyújt be a székhely szerinti tagállam illetékes hatóságának, az (1) bekezdésnek megfelelően.
   (3)   Azon befektetési vállalkozás vagy az 1. cikk (2) bekezdésének a) pontjában említett azon hitelintézet, amely a székhely szerinti tagállamban letelepedett függő ügynökön keresztül kíván befektetési szolgáltatásokat nyújtani vagy tevékenységeket végezni, a befektetési szolgáltatásokra és tevékenységekre vonatkozó útlevéllel kapcsolatos értesítést az I. mellékletben meghatározott formanyomtatványon csak a függő ügynökre vonatkozó részek kitöltésével nyújtja be.
   4. cikk
   A befektetési szolgáltatásokra és tevékenységekre vonatkozó útlevéllel kapcsolatos értesítés teljességének és pontosságának értékelése
   (1)   A 3. cikk szerinti befektetési szolgáltatásokra és tevékenységekre vonatkozó útlevéllel kapcsolatos értesítés kézhezvételekor a székhely szerinti tagállam illetékes hatósága értékeli a benyújtott információk teljességét és pontosságát.
   (2)   Ha a székhely szerinti tagállam illetékes hatósága a benyújtott információkat hiányosnak vagy pontatlannak találja, erről indokolatlan késedelem nélkül tájékoztatja a befektetési vállalkozást vagy az 1. cikk (2) bekezdésének a) pontjában említett hitelintézetet. A székhely szerinti tagállam illetékes hatósága megjelöli, hogy az információkat milyen tekintetben találta hiányosnak vagy pontatlannak.
   (3)   A 2014/65/EU irányelv 34. cikkének (3) bekezdésében és 34. cikke (5) bekezdésének második albekezdésében említett egy hónapos időtartam a teljesnek és pontosnak talált információkat tartalmazó, befektetési szolgáltatásokra és tevékenységekre vonatkozó útlevéllel kapcsolatos értesítés kézhezvételétől kezdődik.
   5. cikk
   A befektetési szolgáltatásokra és tevékenységekre vonatkozó útlevéllel kapcsolatos értesítésre vonatkozó tájékoztatás
   (1)   A székhely szerinti tagállam illetékes hatósága a 3. cikk szerinti értesítés kézhezvételétől számított egy hónapon belül tájékoztatja a fogadó tagállam illetékes hatóságát a szóban forgó értesítésről a II. mellékletben meghatározott formanyomtatvány használatával, amelyhez az értesítés másolatát is csatolja.
   (2)   A székhely szerinti tagállam illetékes hatósága indokolatlan késedelem nélkül tájékoztatja a befektetési vállalkozást vagy az 1. cikk (2) bekezdésének a) pontjában említett hitelintézetet az (1) bekezdés szerint továbbított tájékoztatásról, a tájékoztatás dátumával együtt.
   6. cikk
   A befektetési szolgáltatások és tevékenységek adataiban bekövetkezett változással kapcsolatos értesítés benyújtása
   (1)   A befektetési szolgáltatásokra és tevékenységekre vonatkozó útlevéllel kapcsolatos értesítés adataiban bekövetkezett változás esetén a befektetési vállalkozás vagy az 1. cikk (2) bekezdésének a) pontjában említett hitelintézet az I. mellékletben meghatározott formanyomtatvány használatával értesítést nyújt be a székhely szerinti tagállam illetékes hatóságának.
   (2)   E cikk (1) albekezdése szerinti értesítés céljából a befektetési vállalkozás vagy az 1. cikk (2) bekezdésének a) pontjában említett hitelintézet az I. mellékletben meghatározott formanyomtatványnak csak a befektetési szolgáltatásokra és tevékenységekre vonatkozó útlevéllel kapcsolatos értesítés adataiban bekövetkezett változás szempontjából releváns részeit tölti ki.
   (3)   A nyújtott befektetési szolgáltatásokkal, tevékenységekkel, kiegészítő szolgáltatásokkal vagy pénzügyi eszközökkel kapcsolatos változásokra vonatkozó értesítés céljából a befektetési vállalkozás vagy az 1. cikk (2) bekezdésének a) pontjában említett hitelintézet felsorolja az összes befektetési szolgáltatást, tevékenységet, kiegészítő szolgáltatást vagy pénzügyi eszközt, amelyet az értesítés időpontjában nyújt, vagy a jövőben nyújtani szándékozik.
   7. cikk
   A befektetési szolgáltatások és tevékenységek adataiban bekövetkezett változással kapcsolatos értesítésre vonatkozó tájékoztatás
   (1)   A székhely szerinti tagállam illetékes hatósága a 6. cikk szerinti értesítés kézhezvétele után indokolatlan késedelem nélkül közli az értesítésben szereplő változásokat a fogadó tagállam illetékes hatóságával, a III. mellékletben meghatározott formanyomtatvány használatával, amelyhez a 6. cikk szerinti értesítés másolatát is csatolja.
   (2)   A befektetési vállalkozás vagy hitelintézet engedélyének visszavonása vagy érvénytelenítése esetén a székhely szerinti tagállam illetékes hatósága a III. mellékletben meghatározott formanyomtatvány használatával értesíti a fogadó tagállam illetékes hatóságát.
   8. cikk
   MTF-hez vagy OTF-hez való hozzáférést lehetővé tevő mechanizmusok biztosításával kapcsolatos értesítés benyújtása
   Az MTF-et vagy OTF-et működtető befektetési vállalkozás vagy piacműködtető, amely egy másik tagállamban kíván megfelelő mechanizmusokat biztosítani, hogy lehetővé tegye az említett rendszerekhez való hozzáférést és az azokon keresztüli kereskedést az adott tagállamban letelepedett távoli felhasználók, tagok vagy résztvevők számára, a IV. mellékletben meghatározott formanyomtatvány használatával értesíti a székhely szerinti tagállam illetékes hatóságát azon fogadó tagállam adatairól, amelyben az említett mechanizmusokat kívánja biztosítani.
   9. cikk
   MTF-hez vagy OTF-hez való hozzáférést lehetővé tevő mechanizmusok biztosításával kapcsolatos értesítésre vonatkozó tájékoztatás
   (1)   A székhely szerinti tagállam illetékes hatósága a 8. cikk szerinti értesítés kézhezvételétől számított egy hónapon belül tájékoztatja a fogadó tagállam illetékes hatóságát a szóban forgó értesítésről az V. mellékletben meghatározott formanyomtatvány használatával, amelyhez az értesítés másolatát is csatolja.
   (2)   A székhely szerinti tagállam illetékes hatósága indokolatlan késedelem nélkül tájékoztatja az MTF-et vagy OTF-et működtető befektetési vállalkozást vagy hitelintézetet az (1) bekezdés szerint továbbított tájékoztatásról, a tájékoztatás dátumával együtt.
   10. cikk
   MTF-hez vagy OTF-hez való hozzáférést lehetővé tevő mechanizmusok biztosításának adataiban bekövetkezett változással kapcsolatos értesítés benyújtása
   (1)   Az MTF-hez vagy OTF-hez való hozzáférést lehetővé tevő mechanizmusok biztosításával kapcsolatos értesítés adataiban bekövetkezett változás esetén az MTF-et vagy OTF-et működtető befektetési vállalkozás vagy hitelintézet a IV. mellékletben meghatározott formanyomtatvány használatával értesítést nyújt be a székhely szerinti tagállam illetékes hatóságának.
   (2)   Az (1) bekezdés szerinti értesítés céljából az MTF-et vagy OTF-et működtető befektetési vállalkozás vagy hitelintézet a IV. mellékletben meghatározott formanyomtatványnak csak azokat a részeit tölti ki, amelyek az MTF-hez vagy OTF-hez való hozzáférést lehetővé tevő mechanizmusok biztosításával kapcsolatos értesítés adataiban bekövetkezett változások szempontjából relevánsak.
   11. cikk
   MTF-hez vagy OTF-hez való hozzáférést lehetővé tevő mechanizmusok biztosításának adataiban bekövetkezett változással kapcsolatos értesítés benyújtására vonatkozó tájékoztatás
   A székhely szerinti tagállam illetékes hatósága a 10. cikk (1) bekezdése szerinti értesítés kézhezvétele után indokolatlan késedelem nélkül közli az értesítésben szereplő változásokat a fogadó tagállam illetékes hatóságával, a III. mellékletben meghatározott formanyomtatvány használatával, amelyhez az értesítés másolatát is csatolja.
   12. cikk
   A fióktelep-útlevéllel kapcsolatos értesítés benyújtása
   A más tagállam területén fióktelepet létrehozni kívánó befektetési vállalkozás a 2014/65/EU irányelv 35. cikkének (2) bekezdésében előírt információkat a VI. mellékletben meghatározott formanyomtatvány használatával nyújtja be a székhely szerinti tagállam illetékes hatóságának.
   13. cikk
   A függő ügynökre vonatkozó útlevéllel kapcsolatos értesítés benyújtása
   (1)   Ha a befektetési vállalkozás vagy az 1. cikk (2) bekezdésének b) pontjában említett hitelintézet egy másik tagállamban letelepedett függő ügynököt kíván alkalmazni, akkor a 2014/65/EU irányelv 35. cikkének (2) bekezdésében előírt információkat a VII. mellékletben meghatározott formanyomtatvány használatával nyújtja be a székhely szerinti tagállam illetékes hatóságának.
   (2)   Ha a befektetési vállalkozás vagy az 1. cikk (2) bekezdésének b) pontjában említett hitelintézet egynél több függő ügynököt kíván alkalmazni egy másik tagállamban, akkor külön értesítést kell kitöltenie minden egyes alkalmazni kívánt függő ügynökre vonatkozóan.
   (3)   A fióktelepet létrehozni kívánó, függő ügynököket alkalmazni szándékozó befektetési vállalkozás a VII. mellékletben meghatározott formanyomtatványt kitöltve minden egyes függő ügynök tekintetében a függő ügynökre vonatkozó útlevéllel kapcsolatos külön értesítést nyújt be a székhely szerinti tagállam illetékes hatóságának.
   14. cikk
   A fióktelep-útlevéllel kapcsolatos értesítés vagy a függő ügynökre vonatkozó útlevéllel kapcsolatos értesítés teljességének és pontosságának értékelése
   (1)   A 12. vagy 13. cikk szerinti értesítés kézhezvételekor a székhely szerinti tagállam illetékes hatósága értékeli a benyújtott információk teljességét és pontosságát.
   (2)   Ha a székhely szerinti tagállam illetékes hatósága a benyújtott információkat hiányosnak vagy pontatlannak találja, erről indokolatlan késedelem nélkül tájékoztatja a befektetési vállalkozást vagy az 1. cikk (2) bekezdésének b) pontjában említett hitelintézeteket. A székhely szerinti tagállam illetékes hatósága megjelöli, hogy az információkat milyen tekintetben találta hiányosnak vagy pontatlannak.
   (3)   A 2014/65/EU irányelv 35. cikkének (3) bekezdésében és 35. cikke (7) bekezdésének második albekezdésében előírt három hónapos időtartam a teljesnek és pontosnak talált információkat tartalmazó, fióktelep-útlevéllel kapcsolatos értesítés vagy függő ügynökre vonatkozó útlevéllel kapcsolatos értesítés kézhezvételétől kezdődik.
   15. cikk
   A fióktelep-útlevéllel kapcsolatos értesítésre vonatkozó tájékoztatás
   (1)   A székhely szerinti tagállam illetékes hatósága a 12. cikk szerinti fióktelep-útlevéllel kapcsolatos értesítés kézhezvételétől számított három hónapon belül tájékoztatja a fogadó tagállam illetékes hatóságát a szóban forgó értesítésről a VIII. mellékletben meghatározott formanyomtatvány használatával, amelyhez az értesítés másolatát is csatolja.
   (2)   A székhely szerinti tagállam illetékes hatósága indokolatlan késedelem nélkül tájékoztatja a befektetési vállalkozást az (1) bekezdés szerint továbbított tájékoztatásról, a tájékoztatás dátumával együtt.
   (3)   A fogadó tagállam illetékes hatósága mind a székhely szerinti tagállam illetékes hatósága felé, mind a befektetési vállalkozás felé elismeri az értesítés átvételét.
   16. cikk
   A függő ügynökre vonatkozó útlevéllel kapcsolatos értesítésre vonatkozó tájékoztatás
   (1)   A székhely szerinti tagállam illetékes hatósága a 13. cikk szerinti, függő ügynökre vonatkozó útlevéllel kapcsolatos értesítés kézhezvételétől számított három hónapon belül tájékoztatja a fogadó tagállam illetékes hatóságát a szóban forgó értesítésről a IX. mellékletben meghatározott formanyomtatvány használatával, amelyhez az értesítés másolatát is csatolja.
   (2)   A székhely szerinti tagállam illetékes hatósága indokolatlan késedelem nélkül tájékoztatja a befektetési vállalkozást vagy hitelintézetet az (1) bekezdés szerint továbbított tájékoztatásról, a tájékoztatás dátumával együtt.
   (3)   A fogadó tagállam illetékes hatósága mind a székhely szerinti tagállam illetékes hatósága felé, mind a befektetési vállalkozás vagy az 1. cikk (2) bekezdésének b) pontjában említett hitelintézet felé elismeri az értesítés átvételét.
   (4)   A függő ügynök addig nem kezdheti meg a javasolt befektetési szolgáltatásait vagy tevékenységeit, amíg a 2014/65/EU irányelv 29. cikkének (3) bekezdésével összhangban be nem jegyzik azon tagállam nyilvános jegyzékébe, amelyben az adott függő ügynök letelepedett.
   (5)   A függő ügynök addig nem kezdheti meg a javasolt befektetési szolgáltatásait vagy tevékenységeit, amíg meg nem kapja a tájékoztatást a fogadó tagállam illetékes hatóságától.
   (6)   Ha ilyen tájékoztatásra nem kerül sor, a függő ügynök két hónappal azon dátumot követően, amikor a székhely szerinti tagállam illetékes hatósága benyújtotta a (2) bekezdésben említettek szerinti tájékoztatást, megkezdheti a javasolt befektetési szolgáltatásait és tevékenységét.
   17. cikk
   A fióktelep-útlevéllel kapcsolatos értesítés adataiban bekövetkezett változással kapcsolatos értesítés benyújtása
   (1)   A fióktelep-útlevéllel kapcsolatos értesítés adataiban bekövetkezett változás esetén a befektetési vállalkozás a VI. mellékletben meghatározott formanyomtatvány használatával értesítést nyújt be a székhely szerinti tagállam illetékes hatóságának.
   A befektetési vállalkozás vagy hitelintézet a VI. mellékletben meghatározott formanyomtatványnak csak a fióktelep-útlevéllel kapcsolatos értesítés adataiban bekövetkezett változás szempontjából releváns részeit tölti ki.
   (2)   Ha a befektetési vállalkozás vagy hitelintézet a függő ügynökön keresztül nyújtott befektetési szolgáltatásokkal, tevékenységekkel, kiegészítő szolgáltatásokkal vagy pénzügyi eszközökkel kapcsolatos változtatást kíván tenni, akkor a VI. mellékletben meghatározott formanyomtatvány használatával értesítést nyújt be az összes olyan befektetési szolgáltatás, tevékenység, kiegészítő szolgáltatás vagy pénzügyi eszköz listájáról, amelyet az értesítés időpontjában függő ügynökön keresztül nyújt, vagy a jövőben függő ügynökön keresztül nyújtani szándékozik.
   (3)   A fióktelep-útlevéllel kapcsolatos értesítés adataiban bekövetkező, a fióktelep működésének megszűnésére vonatkozó változást a X. mellékletben meghatározott formanyomtatvány használatával kell bejelenteni.
   18. cikk
   A függő ügynökre vonatkozó útlevéllel kapcsolatos értesítés adataiban bekövetkezett változással kapcsolatos értesítés benyújtása
   (1)   A függő ügynökre vonatkozó útlevéllel kapcsolatos értesítés adataiban bekövetkezett változás esetén a befektetési vállalkozás vagy az 1. cikk (2) bekezdésének b) pontjában említett hitelintézet a VII. mellékletben meghatározott formanyomtatvány használatával értesítést nyújt be a székhely szerinti tagállam illetékes hatóságának.
   A befektetési vállalkozás vagy hitelintézet a VII. mellékletben meghatározott formanyomtatványnak csak a függő ügynökre vonatkozó útlevéllel kapcsolatos értesítés adataiban bekövetkezett változás szempontjából releváns részeit tölti ki.
   (2)   Ha a befektetési vállalkozás a függő ügynökre vonatkozó útlevéllel kapcsolatos értesítés tárgyát képező befektetési szolgáltatások, tevékenységek, kiegészítő szolgáltatások vagy pénzügyi eszközök kapcsán változtatást kíván tenni, akkor a VI. mellékletben meghatározott formanyomtatvány használatával értesítést nyújt be az összes olyan befektetési szolgáltatás, tevékenység, kiegészítő szolgáltatás vagy pénzügyi eszköz listájáról, amelyet az értesítés időpontjában függő ügynökön keresztül nyújt, vagy a jövőben nyújtani szándékozik.
   (3)   A függő ügynökre vonatkozó útlevéllel kapcsolatos értesítés adataiban bekövetkező, a másik tagállamban letelepedett függő ügynök alkalmazásának megszűnésére vonatkozó változást a X. mellékletben meghatározott formanyomtatvány használatával kell bejelenteni.
   19. cikk
   A fióktelep-útlevéllel kapcsolatos értesítés adataiban bekövetkezett változással kapcsolatos értesítésre vonatkozó tájékoztatás
   (1)   A székhely szerinti tagállam illetékes hatósága a 17. cikk (1) bekezdése szerinti értesítés kézhezvétele után indokolatlan késedelem nélkül közli az értesítésben szereplő változásokat a fogadó tagállam illetékes hatóságával, a XI. mellékletben meghatározott formanyomtatvány használatával, amelyhez az értesítés másolatát is csatolja.
   (2)   A székhely szerinti tagállam illetékes hatósága a 17. cikk (3) bekezdése szerinti értesítés kézhezvétele után indokolatlan késedelem nélkül közli az értesítésben szereplő változásokat a fogadó tagállam illetékes hatóságával, a XIII. mellékletben meghatározott formanyomtatvány használatával, amelyhez az értesítés másolatát is csatolja.
   20. cikk
   A függő ügynökre vonatkozó útlevéllel kapcsolatos értesítés adataiban bekövetkezett változással kapcsolatos értesítésre vonatkozó tájékoztatás
   (1)   A székhely szerinti tagállam illetékes hatósága a 18. cikk (1) bekezdése szerinti értesítés kézhezvétele után indokolatlan késedelem nélkül közli az értesítésben szereplő változásokat a fogadó tagállam illetékes hatóságával, a XII. mellékletben meghatározott formanyomtatvány használatával, amelyhez az értesítés másolatát is csatolja.
   (2)   A székhely szerinti tagállam illetékes hatósága a 18. cikk (3) bekezdése szerinti értesítés kézhezvétele után indokolatlan késedelem nélkül közli az értesítésben szereplő változásokat a fogadó tagállam illetékes hatóságával, a XIII. mellékletben meghatározott formanyomtatvány használatával, amelyhez az értesítés másolatát is csatolja.
   21. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő napon lép hatályba.
   Ezt a rendeletet 2018. január 3-tól kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. december 14-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 173., 2014.6.12., 349. o.
   
   
      (2)  Az Európai Parlament és a Tanács 2013/36/EU irányelve (2013. június 26.) a hitelintézetek tevékenységéhez való hozzáférésről és a hitelintézetek és befektetési vállalkozások prudenciális felügyeletéről, a 2002/87/EK irányelv módosításáról, a 2006/48/EK és a 2006/49/EK irányelv hatályon kívül helyezéséről (HL L 176., 2013.6.27., 338. o.).
   
      (3)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).
   
      I. MELLÉKLET
      
   
      II. MELLÉKLET
      
   
      III. MELLÉKLET
      
   
      IV. MELLÉKLET
      
   
      V. MELLÉKLET
      
   
      VI. MELLÉKLET
      
   
      VII. MELLÉKLET
      
   
      VIII. MELLÉKLET
      
   
      IX. MELLÉKLET
      
   
      X. MELLÉKLET
      
   
      XI. MELLÉKLET
      
   
      XII. MELLÉKLET
      
   
      XIII. MELLÉKLET